Et fond er en kollektiv investering der en gruppe mennesker går sammen for å plassere pengene sine i verdipapirmarkedet. Ved å investere i ulike verdipapirmarkeder er man med på kursutviklingen i de underliggende aksjene. Det betyr at det foreligger en sjanse både for at man kan tape og tjene penger på investeringen, da verdien på investeringen svinger som følge av kursendringer i underliggende aksjer. En av fordelene med å investere i fond er at fondet i seg selv investerer i mange ulike aksjer eller verdipapirer. Derfor er risikoen for de såkalte «kurssvingningene» lavere for fond, i motsetning til kun å investere i en enkelt aksje. Ettersom markedet til tider kan svinge mye, egner investeringer i fond seg i utgangpunktet best for investeringer som skal beholdes over en lengre periode. Det gjelder særlig for investeringer i fond som har aksjer som underliggende investeringer. For fond som investerer i rentepapirer, kan investeringshorisonter være kortere. Risikoen i forskjellige verdipapirfond varierer, og alle fond har en risikoklassifisering som varierer mellom 1 og 7. Risikoklasse 1 betyr at det er lav risiko i fondet og kursen svinger lite samtidig som risikoklasse 7 betyr at det er stor risiko i fondet og kursen svinger mye.  Det finnes mange ulike fond, og som oftest forteller navnet på fondet oss mye om hvilke markeder fondet investerer i, samt hvilket type fond det er. Et eksempel på dette er fondet Handelsbanken Global Indeks Criteria. «Global» viser til at fondet investerer i aksjer eller verdipapirer over hele verden. Det betyr at verdien på fondet også påvirkes av valutakurser. «Indeks» betyr at fondet er passivt forvaltet og at investeringene som gjøres følger vektingen i en indeks. «Criteria» er en betegnelse på Handelsbankens fond som anstrenger seg ekstra mye for å gjøre verden til et litt bedre sted. I dette fondet følger vi for eksempel en indeks som er i tråd med målene i Parisavtalen.